**Niðurstöður birtar**

Skýrsla nefndar um mælikvarða um hagsæld og lífsgæði var opin til samráðs í samráðsgátt stjórnvalda frá 20. september til 23. október 2019. Alls bárust átta umsagnir, tvær umsagnir voru frá einstaklingum og sex frá samtökum eða stofnunum.

**Samantekt um umsagnir og ábendingar**

Umsagnaraðilar fögnuðu því að unnið væri að mótun mælikvarða um hagsæld og lífsgæði eða velsæld þeirra sem búa á Íslandi. Bent var á að mælikvarðarnir væru mikilvægt verkefni til að ná betri yfirsýn yfir stöðu og þróun Íslands í sögulegu og alþjóðlegu samhengi. Umsagnaraðilar lýstu yfir vilja til að koma að áframhaldandi vinnu við þróun mælikvarðanna.

Í umsögnunum kom fram að mikilvægt er að mælikvarðarnir taki mið af alþjóðlegum áherslum, séu samanburðarhæfir við önnur lönd og byggi á reglubundinni gagnasöfnun. Einnig var bent á að mælikvarðarnir þyrftu að byggja á tímanlegum upplýsingum þannig að þeir endurspegli sem best ástand sem næst okkur í tíma. Í umsögnum var lögð áhersla á að framsetning á mælikvörðunum þyrfti að vera eins og best er á kosið og að aðgengi að uppfærðum mælikvörðum þyrfti að vera tryggt þannig að niðurstöður nýtist sem best. Birta þarf upplýsingar tímanlega svo þær séu ekki úreltar þegar þær birtast. Varðandi fjölda mælikvarða kom fram að fjöldinn sem slíkur skipti ekki máli ef markmið mælinganna er skýrt.

Í umsögnunum kom fram að skoða þarf vel mögulega sundurliðun mælikvarðanna eftir t.d. kyni og aldri og niðurbrot á smærri landfræðilegar einingar. Með slíkri sundurliðun gagnast mælikvarðanir betur við stefnumótun almennt, s.s. við mat á kynjaðri fjárlagagerð ríkis eða fjárhagsáætlunum sveitarfélaga. Einnig kom fram að það er mikilvægt að það sé skýrt hvenær þróun mælikvarðanna sé jákvæð og hvenær hún sé neikvæð.

Í umsögnunum komu fram tillögur að nýjum mælikvörðum og lagt er til að nokkrir mælikvarðar verði endurskoðaðir. Eru þetta mælikvarðar eins og kynbundinn launamunur, kynbundið ofbeldi, öryggi á vinnustöðum, fæðingarorlof, ólaunaðar vinnustundir, umönnunarbyrði (börn, sjúkir og aldraðir foreldrar), húsnæðisöryggi, skuldabyrði námslána, tannheilsa, aðgengi að velferðar- og meðferðarþjónustu, samkeppnishæfni Íslands, PISA niðurstöður, menntunar og færniþörf, unnar stundir, hrein erlend staða þjóðarbúsins, viðskiptajöfnuður og tekjur. Einnig komu fram áhyggjur varðandi notagildi nokkurra mælikvarða sem byggja á viðaukum lífskjararannsóknar Hagstofunnar. Gögnum fyrir þessa mælikvarða er safnað á nokkurra ára fresti og eru því upplýsingar fyrir suma þeirra orðnar nokkuð gamlar.

Í einni umsögn var lagt til að eftirtaldir mælikvarðar yrðu endurskoðaðir: Eigið mat á andlegri heilsu, menntunarstaða, jafnvægi vinnu og einkalífs, skuldastaða, verðbólga og losun gróðurhúslofttegunda.

Umsagnaraðilum eru þakkaðar góðar umsagnir og ábendingar sem munu nýtast við áframhaldandi þróun mælikvarða um hagsæld og lífsgæði.

**Niðurstaða**

Lagt verður til að Hagstofu Íslands verði falið að halda utan um mælikvarða um hagsæld og lífsgæði og þróa þá áfram í samvinnu við helstu haghafa. Mælikvarðarnir byggjast að stærstum hluta á gögnum Hagstofunnar og falla vel að annarri sambærilegri vinnu innan stofnunarinnar. Hagstofunni verður falið að annast söfnun upplýsinga, útfæra miðlun mælikvarðanna og meta mögulega sundurliðun gagnanna.